《山居寂寥与世如隔是非不到荣辱两忘因忆秋崖工部尝教以我爱山居好十诗追次其韵聊写穷山之趣 其三》
宋代·吴锡畴

我爱山居好，乾坤自在身。林泉睎隐士，风月谥閒人。

村酿添春困，庖蔬胜鼎珍。几携蓑笠去，保社在鸥津。

作者简介：（1215—1276）徽州休宁人，字元伦，一作元范，号兰皋。吴儆从孙。精研理学。有《兰皋集》。